**Chip și asemănare**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Chip și asemănare

...

De-aș fi tot ce este-n jurul meu

Naturii, fiecare-atom,

De-aș fi fulger, ploaie, nor,

Soare viu, strălucitor,

De-aș fi cum sunt, eu însumi, om,

De-aș fi tot ce-aș putea fi,

De-aș fi gând, de-aș fi dorință,

De-aș ști tot, fără a ști,

De-aș ști totul doar fiind,

De-aș fi putere, neputință

Să-mbrățișez și să cuprind

Ca-ntr-un ecou fără sfârșit,

Fir de praf și infinit,

Moleculă, univers,

Tot ce-a fost și este șters,

De-aș fi doar om, de-aș fi doar eu,

De-aș fi curcubeu pe cer,

De-aș fi furtună, soare, ger,

Aș semăna cu Dumnezeu!